Vermiste man se liggaam by Voëlklip gevindArgieffoto van Voëlklip naby Heroldsbaai. (Foto: Elaine Krige/Maroela Media) Die liggaam van ŉ 65-jarige man van Mosselbaai wat die naweek as vermis aangemeld is, is Saterdag uit die see by Voëlklip naby Heroldsbaai gebring. Geen vuilspel word vermoed nie. Sers. Chris Spies, polisiewoordvoerder, sê die man is Saterdag omstreeks 05:45 as vermis by die polisie aangemeld. Daar is toe reeds vermoed dat hy hom moontlik in die omgewing van Heroldsbaai bevind. ŉ Soek-en-reddingspan, waaronder polisieduikers, die polisie, die brandweer en die forensiese patologie-dienste, is na Voëlklip ontbied waar hulle die man se geparkeerde motor aangetref het. ’n Liggaam is later in die water opgemerk. Die liggaam is met behulp van die Nasionale Seereddingsinstituut (NSRI) uit die water gebring en die man is dood verklaar. Spies sê die presiese omstandighede rondom die man se dood word ondersoek. ’n Geregtelike doodsondersoek word gedoen. Dit is die soveelste sterfte by Voëlklip die afgelope paar jaar en volg slegs enkele maande ná die vorige voorval, ten spyte van die George-munisipaliteit se pogings om die gebied met afskortings langs die pad te beveilig. Maroela Media het toe berig ’n bejaarde man is dood nadat sy motor oor die afgrond gestort het.